Document ID: 32012R0322
Publication Date: 2012-04-16

Title and Content:
KOMISIJAS REGULA (ES) Nr. 322/2012
(2012. gada 16. aprīlis),
ar ko groza Eiropas Parlamenta un Padomes Regulas (EK) Nr. 396/2005 II un III pielikumu attiecībā uz maksimāli pieļaujamiem klopiralīda, dimetomorfa, fenpirazamīna, folpeta un pendimetalīna atlieku līmeņiem konkrētos produktos un uz tiem
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2005. gada 23. februāra Regulu (EK) Nr. 396/2005, ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 14. panta 1. punkta a) apakšpunktu,
tā kā:
(1)
Maksimāli pieļaujamie folpeta un pendimetalīna atlieku līmeņi (MAL) tika noteikti Regulas (EK) Nr. 396/2005 II pielikumā un III pielikuma B daļā. Klopiralīda un dimetomorfa MAL tika noteikti Regulas (EK) Nr. 396/2005 III pielikuma A daļā. Fenpirazamīna MAL iepriekš nebija noteikts nevienā no Regulas (EK) Nr. 396/2005 pielikumiem, tādēļ piemēroja noklusējuma vērtību 0,01 mg/kg.
(2)
Saistībā ar atļaujas piešķiršanas procedūru, lai spinātiem un biešu lapām varētu izmantot augu aizsardzības līdzekli, kas satur darbīgo vielu dimetomorfu, atbilstoši Regulas (EK) Nr. 396/2005 6. panta 1. punktam tika iesniegts pieteikums par spēkā esošo MAL grozīšanu.
(3)
Attiecībā uz klopiralīdu šādu pieteikumu iesniedza par ziedkāpostiem, brokoļiem, galviņkāpostiem, linsēklām, kāļiem, rāceņiem un dzīvnieku izcelsmes produktiem, ņemot vērā tā izmantošanu dzīvnieku barības kultūrām, ar ko baro pārtikas ražošanā izmantojamos mājdzīvniekus. Attiecībā uz fenpirazamīnu šādu pieteikumu iesniedza par vīnogām, tomātiem, pipariem, baklažāniem un ķirbjaugiem ar ēdamu mizu. Attiecībā uz folpetu šādu pieteikumu iesniedza par vīna vīnogām, ķiplokiem un tomātiem. Attiecībā uz pendimetalīnu šādu pieteikumu iesniedza par krustziežu dzimtas lapu dārzeņiem, kolrābjiem un garšaugiem.
(4)
Attiecīgās dalībvalstis minētos pieteikumus izvērtēja saskaņā ar Regulas (EK) Nr. 396/2005 8. pantu un iesniedza Komisijai novērtējuma ziņojumus.
(5)
Eiropas Pārtikas nekaitīguma iestāde (turpmāk “iestāde”) novērtēja pieteikumus un novērtējuma ziņojumus, īpaši izskatot riskus attiecībā uz patērētājiem un attiecīgos gadījumos dzīvniekiem, un sniedza pamatotus atzinumus par ierosinātajiem MAL (2). Iestāde nosūtīja šos atzinumus Komisijai un dalībvalstīm un publiskoja tos.
(6)
Iestāde savos argumentētajos atzinumos secināja, ka nevar izslēgt iespējamu risku patērētāju veselībai attiecībā uz folpeta izmantošanu vīna vīnogās, ja tā MAL tiktu paaugstināts, kā to pieprasīja pieteikuma iesniedzējs. Tādēļ MAL nebūtu jāpalielina. Attiecībā uz klopiralīda izmantošanu pienam iestāde ierosināja noteikt zemāku MRL ar nosacījumu, ka tiek apstiprināta analīzes metode. Tā kā nav sniegti pierādījumi par minēto apstiprināšanu, tad minētais MAL būtu jāsaglabā negrozīts.
(7)
Attiecībā uz visiem pārējiem pieteikumiem iestāde secināja, ka visas datu prasības ir izpildītas un, pamatojoties uz tādu novērtējumu par iedarbību uz patērētājiem, kurā izmantotas 27 konkrētas Eiropas patērētāju grupas, no patērētāju drošības viedokļa pieteikuma iesniedzēju pieprasītie MAL grozījumi ir pieņemami. Tā ņēma vērā jaunāko informāciju par vielu toksikoloģiskajām īpašībām. Ne šo vielu iedarbība, dzīves laikā tās uzņemot ar pārtikas produktiem, kuros varētu būt šīs vielas, ne īslaicīga iedarbība, lielā daudzumā patērējot attiecīgās kultūras un produktus, neliecina par risku pārsniegt pieļaujamo dienas devu (ADI) vai akūto standartdevu (ARfD).
(8)
Balstoties uz iestādes pamatotajiem atzinumiem un ņemot vērā ar aplūkojamo jautājumu saistītos faktorus, attiecīgie MAL grozījumi atbilst Regulas (EK) Nr. 396/2005 14. panta 2. punkta prasībām.
(9)
Tādēļ attiecīgi būtu jāgroza Regula (EK) Nr. 396/2005.
(10)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu, un Eiropas Parlaments un Padome pret tiem nav iebildusi,
IR PIEŅĒMUSI ŠO REGULU.
1. pants
Regulas (EK) Nr. 396/2005 II un III pielikumu groza saskaņā ar šīs regulas pielikumu.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2012. gada 16. aprīlī

Classification:
Level 1 Categories: 100155
100147
100149
100156
Level 2 Categories: 100244
100196
100249
100215
100250
100245
Level 3 Categories: 13
2442
2090
2014
1268
2734
All Categories: 191
2357
2734
3469
5451
6569